নিহত আবেশ দাশগুপ্তের শরীর জুড়ে দেখতে পাওয়া গিয়েছে অসংখ্য আঘাতের চিহ্ন। কলকাতা মেডিক্যাল কলেজ সূত্রের দাবি, ছোটবড় মিলিয়ে সংখ্যাটা মোট ২৮! আবার আবেশের দেহের ময়নাতদন্তের সঙ্গে যুক্ত কারও কারও মতে সংখ্যাটা আরও বেশি। আবার কারও মতে তা কমও হয়ে থাকতে পারে। তবে মেডিক্যাল কলেজের ‘ফরেন্সিক অ্যান্ড স্টেট মেডিসিনে’র প্রধান বিশ্বজিত্ সুকুলকে সোমবার পাওয়া যায়নি। বিভাগের অন্যদেরও মুখে কুলুপ! যাঁদের একজন শুধু বলেছেন, ‘‘খুব চাপের বিষয়!’’ 
সূত্রের খবর, রাজ্যের এক ‘প্রভাবশালী’ আমলা এবং এক চলচ্চিত্র প্রযোজক বিষয়টি ‘দেখভাল’ করছেন। প্রসঙ্গত, এদিন সন্ধ্যায় মন্ত্রী অরূপ বিশ্বাস আবেশের বাড়িতে যান। প্রায় ৪৫ মিনিট তিনি পরিবারের সদস্যদের সঙ্গে কথা বলেন। পরে অরূপ বলেন, ‘‘মুখ্যমন্ত্রী দিল্লিতে। তিনি পুলিশ কমিশনারকে ঘটনার নিরপেক্ষ তদন্তের নির্দেশ দিয়েছেন। সেই কথাই আবেশের মা’কে জানিয়েছি।’’ 
মেডিক্যাল কলেজ সূত্রের খবর, আবেশের শরীর জুড়ে আঘাতের প্রকৃতি হল— কাটা, ছড়ে যাওয়া, আঘাত পেয়ে ত্বকের নীচে রক্ত জমাট বাঁধা এবং গভীর আঘাত। ময়নাতদন্তের চূড়ান্ত রিপোর্টে অবশ্য ২৮ সংখ্যাটি এখনও নথিভুক্ত হয়নি। মৌখিকভাবে ময়না তদন্তের প্রাথমিক পর্যবেক্ষণ জানানো হলেও চূড়ান্ত রিপোর্ট দেওয়া হয়নি পুলিশকেও। 
মেডিক্যাল কলেজ সূত্রের খবর, আবেশের মৃতদেহের প্রথম পর্যবেক্ষণে শরীর জুড়ে যে সারি সারি আঘাত দেখা গিয়েছে, তার মধ্যে চোখে পড়ার মতো হল মূলত মুখমণ্ডলের নাক থেকে নাভির অংশ বরাবর পেট পর্যন্ত। কিন্তু কপালে কোনও আঘাত নেই। নাকেও কোনও আঘাত নেই। চিকিৎসকদের মতে, মাটিতে পড়ে গেলে শরীরের ওই দুটি অংশই সবচেয়ে আগে আহত হয়। তবে আবেশের গালের ডান এবং বাঁ—দু’দিকেই আঘাতের চিহ্ন রয়েছে। ঠোঁটের নীচের অংশের ডানদিকের কোণেও একটি ক্ষত ছিল। চিবুক, গলাতেও একাধিক আঘাতের চিহ্ন স্পষ্ট। সে জায়গাগুলিতে জমাট বেঁধে ছিল রক্ত। যা মাটিতে পড়ে গেলে সম্ভব নয় বলেই মনে করছেন চিকিৎসকদের একাংশ। 
কাঁধের কাছাকাছি বাম হাতের বগলের উপরের অংশের ক্ষতটি প্রায় চার ইঞ্চি গভীর। এই ক্ষত নিয়েই ‘ধন্দে’ তদন্তকারীরা। চিকিত্সকদের একাংশের মতে, এই ক্ষত থেকেই রক্তক্ষরণে আবেশের মৃত্যু হয়েছে। হাতের অংশে রক্ত সঞ্চালনের মূল ধমনীতে রক্তচাপ বেশি থাকায় মূল ধমনী কেটে গেলে তা থেকে ফিনকি দিয়ে রক্ত বেরনো স্বাভাবিক। যা এক্ষেত্রে হয়েছে বলে প্রাথমিক তদন্তে উঠে এসেছে।
চিকিত্সাবিজ্ঞানের ভাষায় ওই অংশেই রয়েছে ‘ব্র্যাকিয়াল আর্টারি’। এক ফরেন্সিক বিশেষজ্ঞ বলেন, ‘‘সংশ্লিষ্ট অংশে পেশি (মাসল) রয়েছে। খুব জোরে আঘাত পেলেই তার ক্ষত এতটা গভীর হতে পারে। পড়ে গেলে এত গভীর আঘাত হতে পারে কি না, তা তদন্তসাপেক্ষ।’’ অন্য এক চিকিত্সকের দাবি, ‘‘ছেলেটির বাঁহাতে একাধিক ছোট আঘাতের চিহ্ন ছিল। বাঁহাতের তালুতেও ক্ষত ছিল। যা থেকে এমন একটা অনুমান হতে পারে যে, মৃত কিশোর কোনও আক্রমণকারীকে হাত দিয়ে আটকানোর চেষ্টা করেছিল। সেই চেষ্টাতেই হাতের তালুতে ওই ক্ষত হয়েছে। গলায়, মুখে, বুকে একাধিক জায়গায় আঘাত লাগার পর যেভাবেই হোক ধারাল কিছুর আঘাত খুব জোরে হাতের ব্র্যাকিয়াল আর্টারির অংশে পৌঁছেছিল। এটা মাটিতে পড়ে গিয়ে হওয়া কঠিন। লক্ষণীয়, বাঁহাতের তালুর আঘাতের প্রকৃতি এবং হাতের ব্র্যাকিয়াল আর্টারির অংশের ক্ষতের প্রকৃতি একই। অর্থাত্ একই বস্তু দিয়ে আঘাত দু’টি সংঘটিত হয়েছে। পড়ে গিয়ে তা সম্ভব নয়।’’ 
ওই চিকিৎসকের আরও যুক্তি, পড়ে গিয়ে মদের বোতলের ভাঙা অংশ হাতের ওই অংশে ঢুকলে বিজ্ঞানের নিয়ম অনুযায়ী বুকের বাঁদিকে ক্ষতস্থানের বিপরীত অংশেও কাচের সামান্য আঘাত থাকবেই। আবেশের দেহে তা নেই। উল্টে বুকের বাঁদিকের সংশ্লিষ্ট অংশের বেশিরভাগ জুড়ে রয়েছে কালশিটে। তলপেট, নাভির উপরের অংশ থেকে শুরু করে বুক-গলা-মুখ পর্যন্ত অনেক কালশিটে রয়েছে। অন্য কেউ সামনে থেকে আঘাত না-করলে শুধু পড়ে গিয়ে শরীরের বিভিন্ন অংশে এতগুলি আঘাত হওয়া সম্ভব নয়। আবার পড়ে গিয়ে কখনও বুক এবং পিঠের মাঝের অংশে আঘাতও সম্ভব নয়। যা আবেশের মৃতদেহে স্পষ্ট। 
প্রাক্তন এক ফরেন্সিক বিশেষজ্ঞ ময়নাতদন্তের আগের মুহূর্তের ছবি দেখে সোমবার জানান, মৃত্যুর আগে মারামারি-ধস্তাধস্তির চিহ্ন স্পষ্ট। তাঁর মতে, মদের বোতল ভেঙে মাটিতে পড়ে থাকলে তা থেকে কখনও চার ইঞ্চি গভীর ক্ষত হওয়া সম্ভব নয়। তবে বোতল ভেঙে সজোরে ঢুকিয়ে দিলে তা থেকে এত গভীর ক্ষত হওয়া স্বাভাবিক। পড়ে গিয়ে বা হাতের ঠোকায় যে কোনও বোতল ভাঙলে তার মুখ-সহ বাকি অংশ বড়জোর পাঁচ থেকে ছ’ইঞ্চি হতে পারে। তা দিয়ে খুব জোরে আঘাত করলে তবেই অত গভীর ক্ষত তৈরি হবে। এক্ষেত্রে তেমনটাই হওয়ার সম্ভাবনা বেশি। তাঁর বক্তব্য, ‘‘বগলে মদের বোতল নিয়ে হাঁটতে হাঁটতে পড়ে গেলে বোতল আগে মাটিতে পড়বে। পরে পড়বে তার শরীর। পড়তে পড়তেও বোতল বগলেই আটকে থাকবে, এটা হতে পারে না!’’